|  |  |
| --- | --- |
|  | PATVIRTINTA Rokiškio rajono savivaldybės tarybos 2022 m. liepos 29 d. sprendimu Nr. TS- |

**KAIMO KULTŪRINĖS VEIKLOS FINANSAVIMO IŠ ROKIŠKIO RAJONO SAVIVALDYBĖS BIUDŽETO LĖŠŲ TVARKOS APRAŠAS**

**I SKYRIUS**

**BENDROSIOS NUOSTATOS**

1. Kaimo kultūrinės veiklos finansavimo iš Rokiškio rajono savivaldybės (toliau – Savivaldybė) biudžeto lėšų tvarkos aprašas (toliau – Aprašas) nustato lėšų kultūrinei veiklai Rokiškio rajono kaimiškose vietovėse skirstymo būdą, lėšų skyrimą, sutarčių pasirašymą, veiklos įgyvendinimą, stebėseną ir kontrolę.

2. Kaimo kultūrinės veiklos finansavimo tikslas – skatinti rajono gyventojų meninę saviraišką, tenkinti jų kultūrinius ir pilietinius poreikius, stiprinti meno mėgėjų kolektyvų veiklą.

3. Savivaldybės biudžeto lėšos kaimo kultūrinei veiklai finansuoti yra numatomos kiekvienais metais Savivaldybės strateginio veiklos plano programos, finansuojančios kultūros, sporto, bendruomenės, vaikų ir jaunimo gyvenimo aktyvinimo priemones. Lėšas administruoja valstybės ir savivaldybės kultūros politiką įgyvendinantis Savivaldybės administracijos padalinys (toliau – Skyrius).

4. Kaimo kultūrinės veiklos finansavimo lėšos gali būti naudojamos kultūrinei meninės veiklos ir su tuo susijusių prekių ar paslaugų įsigijimui finansuoti. Lėšos negali būti naudojamos darbuotojų atlygiui, socialinių fondų mokesčiams, įstaigos įsiskolinimams padengti.

**II SKYRIUS**

**LĖŠŲ PASKIRSTYMAS**

5. Lėšos paskirstomos Savivaldybės biudžetinėms įstaigoms (toliau – Įstaiga (-os)), atliekančioms kultūros centrų funkciją Rokiškio rajone, pateikus duomenų anketą (priedas).

6. Skyrius einamaisiais metais atlieka mažiausiai vieną atrankinį duomenų patikrinimą duomenų patikimumo vertinimui. Jei, patikrinus vieną duomenų anketą, randama neteisingos ar nepagrįstos informacijos, privalo būti patikrintos visų Įstaigų pateiktos duomenų anketos.

7. Lėšos veiklos vykdytojams skirstomos pagal anketose pateiktus vertinimo kriterijų rezultatus. Vertinimo kriterijų rezultatai gaunami nustačius vertinimo kriterijus pagal jų svertinius koeficientus:

7.1. paslaugų gavėjų skaičius – 0,05;

7.2. teritorijoje veikiančių kultūros nevyriausybinių organizacijų skaičius – 0,1;

7.3. meno mėgėjų kolektyvų dalyvių skaičius – 0,25;

7.4. organizuojamų tęstinių/tradicinių renginių skaičius (5 m. ir ilgiau) – 0,5;

7.5. naują tradiciją kuriančių renginių skaičius (iki 3 m.) - 0,1.

8. Gauti vertinimo kriterijų duomenys apskaičiuojami šia veiksmų seka:

8.1. kiekvieno kriterijaus rodiklis padauginamas iš svertinio koeficiento;

8.2. apskaičiuojamas kiekvienos įstaigos bendra įvertintų kriterijų rezultatas;

8.3. apskaičiuojama bendra visų įstaigų kriterijų rezultatų suma;

8.4. apskaičiuojama kiekvienos įstaigos rezultato procentinė dalis nuo rezultatų sumos;

8.5. apskaičiuojama procentinę dalį atitinkanti konkrečiai įstaigai skiriama lėšų suma.

9. Atsižvelgdamas į vertinimo kriterijų duomenis, Rokiškio rajono savivaldybės administracijos direktorius tvirtina lėšų sąmatą. Įstaigai skiriama suma apvalinama iki dešimčių.

10. Biudžeto lėšų naudojimo sutartį (toliau – Sutartis) su Įstaiga pasirašo Administracijos direktorius ar kitas jo įgaliotas asmuo.

**III SKYRIUS**

 **ĮGYVENDINIMAS, STEBĖSENA IR KONTROLĖ**

11. Gautas lėšas Įstaiga paskirsto kaimo kultūrinės veiklos specialistų suplanuotai veiklai bendru susitarimu, kurio parengime lygiomis teisėmis dalyvauja Įstaigos administracija ir aptarnaujamų teritorijų kaimo kultūrinės veiklos specialistai.

12. Su lėšų paskirstymo sprendimu Įstaiga privalo supažindinti aptarnaujamos teritorijos seniūnus ir bendruomenių atstovus.

13. Veiklą Įstaiga įgyvendina ir už ją atsiskaito:

13.1. pagal finansavimo sutarties įsipareigojimus ir numatytus veiklos vertinimo kriterijus;

13.2. pateikdamas Įstaigos metinę veiklos vertinimo ataskaitą Rokiškio rajono savivaldybės tarybai.

14. Veiklos stebėseną vykdo Skyrius, atlikdamas statistinę veiklos analizę.

15. Lėšų panaudojimo kontrolę atlieka Rokiškio rajono savivaldybės kontrolės ir audito tarnyba.

**IV SKYRIUS**

**BAIGIAMOSIOS NUOSTATOS**

16. Informacija apie finansuotas paraiškas skelbiama Savivaldybės interneto svetainėje.

17. Šis Aprašas gali būti keičiamas, papildomas ar naikinamas Rokiškio rajono savivaldybės tarybos sprendimu.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  | Kaimo kultūrinės veiklos finansavimo iš Rokiškio rajono savivaldybės biudžeto lėšų tvarkos aprašo priedas |

**............................................................................DUOMENŲ ANKETA**

(Įstaigos pavadinimas)

**1. Informacija apie kultūrinės veiklos vykdytoją**

1.1. Biudžetinės įstaigos pavadinimas, kodas, pagrindinė veiklos kryptis ................................................................................................................................................................

1.2. Adresas, telefono Nr., el. pašto adresas................................................................................................................................................................

1.3. Įstaigos vadovo pareigos, vardas, pavardė

…………………………………………………………........................................................................

1.4 Įstaigos banko pavadinimas, kodas, sąskaitos Nr.

................................................................................................................................................................

|  |  |  |
| --- | --- | --- |
| Vertinimo kriterijus | Rodiklis  | Rodiklio aprašymas arba tikslinimas |
| Paslaugų gavėjų skaičius  |  | *(statistinių duomenų data ir šaltinis)* |
| Teritorijoje veikiančių kultūros nevyriausybinių organizacijų skaičius  |  | *(organizacijų pavadinimai)*  |
| Meno mėgėjų kolektyvų narių skaičius  |  | *(kolektyvų pavadinimai ir kiekvieno jų nuolatinių narių skaičius)* |
| Organizuojamų tęstinių/tradicinių renginių, organizuojamu 5 ir daugiau metų, skaičius |  | *(renginių pavadinimai; valstybines šventes galima įvardinti bendriniu pavadinimu „valstybinės šventės“ nurodant skaičių)* |
| Naują tradiciją kuriančių renginių, organizuojamų trumpiau kaip 3 metus ir ketinamų tęsti skaičius |  | *(renginių pavadinimai ir metai, kada organizuotas pirmą kartą)* |

Tvirtinu, kad duomenų anketoje pateikta informacija yra tiksli ir teisinga. Gavęs finansavimą, įsipareigoju Skyriui pateikti laisvos formos veiklos įvykdymo ataskaitą iki einamųjų metų gruodžio 10 dienos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_A.V. \_\_\_\_\_\_\_\_\_\_\_\_\_\_\_\_\_\_\_

*(Įstaigos vadovo vardas, pavardė) (Parašas)*